Pamfil Șeicaru

Pamfil Șeicaru () a fost un ziarist român, director al ziarului „Curentul”, cotidian românesc combativ în perioada dintre cele două războaie mondiale. Este considerat a fi cel mai mare gazetar dintre cele două războaie mondiale.

Biografie 
Pamfil Șeicaru s-a născut la Buzău. A absolvit la Bârlad  Liceul „Codreanu” și la București a făcut studii juridice obținând licența în drept. A luat parte ca ofițer la operațiile militare din Primul Război Mondial, fiind citat cu Ordin de zi pe Armată. A fost deputat în parlamentul României în 1928, 1931 și în 1933. Ziarist de mare talent, a fost director al ziarului "Bucovina" (Cernăuți) și a participat la editarea revistei "Gândirea".

În 1928 înființează ziarul Curentul cu orientare de dreapta și, uneori, de extremă dreaptă, pe care l-a condus până la plecarea sa din țară în 1944.

În 1939 a fost singurul ziarist român care a afirmat că așa-zisele garanții militare oferite de Marea Britanie și Franța pentru integritatea frontierelor României nu valorau nimic. În fața pericolului nazist, „Anglia trebuie să se pregătească pentru propria apărare și abia după asta să garanteze și frontierele altor țări”. Într-un articol publicat la 15 aprilie 1939 a intuit inevitabila sacrificare de către marile puteri a țărilor mici și mijlocii din Europa acelui timp. În anii războiului, au rămas celebre polemicile lui cu comentatorul politic britanic Wickham Steed de la postul de radio Londra. A participat la rebeliunea legionară, declarând ulterior că uciderea evreilor de la abator a fost realizată de către agenți străini, nu de legionari.

În august 1944 a părăsit țara cu ideea de a publica un ziar ce ar fi trebuit să susțină cauza României după încetarea războiului. A petrecut 30 de ani în Spania, unde, la Madrid, a publicat o ediție trimestrială a ziarului Curentul și, pentru câtva timp, publicația Liberty and Justice. Ultimii ani i-a petrecut în Germania, stabilindu-se la Dachau (Bavaria). La moartea sa, în octombrie 1980, Primul Ministru al Bavariei, Franz Josef Strauß, l-a omagiat într-un mesaj, descriindu-l drept „un patriot român și eminent ziarist... Moștenirea pe care a lăsat-o compatrioților săi este lupta pentru dreptate, omenie și pace.”

În 1945 a fost condamnat la moarte în contumacie de comuniști. În 1966 Ceaușescu l-a grațiat în urma unei ample acțiuni a Securității, după care a fost ajutat financiar să publice articole și cărți favorabile politicii de independență față de Moscova a lui Nicolae Ceaușescu.

În august 1977 a făcut o vizită secretă în România, organizată de Securitate.

Autocaracterizare 
Pamfil Șeicaru:

Din publicațiile apărute în străinătate 
 Pax Americana o Pax Sovietica, 1947
 Dotla. Să rămână doar cenușa, 1948
 Istoria partidelor politice în România, 1959
 La Roumanie dans la Grande Guerre, 1968
 Karl Marx - Însemnări despre România, 1968
 Die Donau - Fluss der Fünf Meere. Ein Europäisches Problem im Lichte der rumänisch-sowietischen Kontroversen, 1975 ("Dunărea - fluviu a cinci mări. O problemă europeană în lumina controverselor româno-sovietice")
 Adevăruri care trebuie amintite, 1980

Note

Bibliografie 
„Pamfil Șeicaru. Un condei de geniu, strivit între două date 23 august 1944 – 23 august 1976", Florian Bichir, Editura Militară, 2014 (ISBN: 978-973-32-0970-6)
„Destinul unui condamnat la moarte – Pamfil Șeicaru”, Victor Frunză, București, 2001
 „Șantajul și etajul. Pamfil Șeicaru, între legendă și adevăr”, George Stanca, editura Adevărul, 2012

Legături externe 
 EXCLUSIV: Venit în țară în secret, Pamfil Șeicaru solicită o audiență lui Ceaușescu, 7 iulie 2012, Florian Bichir, Adevărul - articol Historia 
 Ziaristul Pamfil Șeicaru, o Casandră a României , 30 octombrie 2012, Simona Chițan, Adevărul
 Ziaristul Pamfil Șeicaru, ctitorul de la Orșova , 15 decembrie 2011, Adrian Nicolae Petcu, Ziarul Lumina
 Eternul Pamfil Seicaru, 10 februarie 2007, Dan Ciachir, Ziua
 Povești adevărate despre cel mai controversat gazetar român, denumit un "gangster de presă". Pamfil Șeicaru, omul bănuit că a introdus șantajul în presă, dar și că a modernizat-o, 24 ianuarie 2014, Marian Păvălașc, Evenimentul zilei
 Pamfil Seicaru Pamfletarul, 2 februarie 2023, RevistaMagazin

Nașteri în 1894
Decese în 1980
Jurnaliști români
Directori români de ziare
Deputați români
Persoane condamnate în contumacie
Români condamnați la moarte
Buzoieni
Militari români în Primul Război Mondial
Români expatriați în Spania
Români expatriați în Germania
Grațieri și amnistii
Nașteri pe 18 aprilie
Decese pe 21 octombrie